Metóda, ktorú využíva systém FINGERA, spočíva v redukcii odtlačku prsta len na určité body. Z vybraných bodov sa vytvorí šablóna, ktorá sa matematickou operáciou spracuje do číselného formátu, tzv. hash (šifrovaný kód, ktorý nie je voľne čitateľný). Táto operácia je len jednosmerná a neumožňuje previesť číslo späť na pôvodný odtlačok prsta. Namiesto odtlačku prsta sa tak v databáze uchováva len nevysloviteľné číslo, ktoré sa nedá nijako zneužiť. Pri prihlasovaní sa potom porovná hash odtlačku prsta s údajmi zaznamenanými v databáze. Analogicky systém pracuje s obrazom tváre, kde sa zaznamenávajú len charakteristické črty, ktoré sa potom konvertujú na číselné vyjadrenie, z ktorého nie je možné rekonštruovať pôvodnú podobu tváre. Na uvedené údaje sa zároveň vzťahuje skrátené obdobie uchovávania. Likvidujú sa najneskôr nasledujúci pracovný deň po skončení pracovného pomeru alebo po zmene identifikačného prostriedku na iný.